作者：赵以夫
词牌/韵律：贺新郎

paragraphs: 满酌蓬莱酒。
最苦是、中年作恶，送人时候。
一夜朔风吹石裂，惊得梅花也瘦，更衣袂、严霜寒透。
卷起潮头无丈尺，甚扁舟、拍上三江口。
明月冷，载归否。
分携欲折无垂柳。
但层楼徙倚，两眉空皱。
海阔天高无处问，万事不堪回首。
况目断、孤鸿去后。
玉样松鲈今正美，想子真、微笑还招手。
且为我，饮三斗。